Diari Oficial de la Generalitat Valenciana


Sumari del DOGV 6016, del 19-05-2009 (2009/5539)

ORDRE de 12 de maig de 2009 de la Conselleria d'Indústria, Comerç i Innovació, per la qual es regulen les ajudes en matèria d'internacionalització i promoció comercial per a l'exercici 2009.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6016

Data del DOGV
:   19-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5539


Data del document
:   12-05-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * promoció comercial
    * ajuda pública
    * promoció del comerç
    * comerç exterior
    * suport econòmic
    * ajuda a les empreses
    * organització patronal
    * societat sense fins de lucre
    * petita i mitjana indústria

ORDRE de 12 de maig de 2009 de la Conselleria d'Indústria, Comerç i Innovació, per la qual es regulen les ajudes en matèria d'internacionalització i promoció comercial per a l'exercici 2009. [2009/5539]
La Comunitat Valenciana és una àrea econòmica en creixement que es caracteritza per un alt grau d'obertura a l'exterior, particularment per la seua participació en el comerç internacional, relativament elevada respecte d'altres regions espanyoles i europees. La posició geogràfica privilegiada que ocupa en l'arc mediterrani occidental, les seues infraestructures modernes de tot tipus i el bon nivell de desenvolupament industrial i de servicis de què gaudix l'han convertida en una zona d'interés estratègic en les transaccions intercontinentals, atractiva tant per a mitjançar en els fluxos de mercaderies com per a la captació d'inversions d'alt contingut innovador.
Les empreses i les institucions fan un valuós esforç per portar els productes i la imatge d'esta regió a tots els mercats internacionals, actitud que és inspirada i compartida per tot el cos social. Per a complir este objectiu i adquirir una competitivitat més gran en l'escenari de la globalització s'actua en dues direccions: ampliar la base exportadora de la Comunitat Valenciana, i també que més productes o sectors d'activitat es dirigisquen cap a eixos destins; i multiplicar els recursos i les iniciatives promocionals que les unes i les altres posen a la disposició de la internacionalització de l'economia valenciana.
La Generalitat impulsa este procés que marxa en sintonia perfecta amb els objectius de la política de promoció econòmica, entre els quals s'inclou augmentar la presència activa de l'economia regional en l'exterior, i incentiva les accions de promoció que les empreses, les associacions sectorials, els consorcis empresarials i la resta d'organitzacions professionals relacionades amb la internacionalització realitzen des de la Comunitat a fi de guanyar posicions als mercats internacionals; com també dóna suport a la cooperació d'organismes, cambres de comerç o altres entitats en esta tasca.
En este sentit, la Conselleria d'Indústria, Comerç i Innovació establix una línia específica d'ajudes a la promoció dels productes i de l'economia valenciana, bé la facen empreses individualment o agrupadament, o s'emmarque a través d'accions de corporacions o institucions vinculades amb el comerç exterior, a fi que aconseguisquen la major repercussió possible i la màxima rendibilitat dels recursos emprats.
Les accions dirigides a millorar el coneixement dels nostres productes i la projecció de la nostra economia en l'exterior rebran una atenció particular per part d'este programa.
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, en la modificació efectuada per la Llei 12/2007, de 20 de març, de la Generalitat, i l'article 47 del Text Refós de la Llei d'Hisenda Pública de la Generalitat,
ORDENE
TÍTOL I
Disposicions generals
Article 1. Objecte i àmbit
1. L'objecte de la present ordre és establir el règim de la concessió d'ajudes a fi d'afavorir la internacionalització de les empreses i la promoció dels productes de la Comunitat Valenciana, durant l'exercici 2009, així com contribuir a la realització d'accions de promoció que permeten incrementar i consolidar la seua presència en els principals mercats internacionals, d'acord amb les consignacions pressupostàries que per a l'exercici 2009 establix la Llei 17/2008, de 29 de desembre, de Pressupostos de la Generalitat.
2. El règim d'ajudes serà d'aplicació tal com es determina en els articles següents.
Article 2. Finançament de les ajudes
Les ajudes establides en la present ordre es financen a càrrec de la secció 11, programa pressupostari 762.10, Comerç Exterior, capítol IV, línia T0150, per un import global màxim de 2.398.451,63 euros, que es distribuiran de la forma següent entre les accions previstes en el títol II de la present ordre:
Capítol I. Accions desenvolupades per associacions empresarials, consells reguladors de denominació d'origen, cambres de comerç de la Comunitat Valenciana i entitats públiques o privades sense ànim de lucre:
a) Accions desenvolupades per cambres de comerç de la Comunitat Valenciana que tindran una dotació màxima de 191.200 €.
b)Accions desenvolupades per associacions empresarials, consells reguladors de denominació d'origen i entitats públiques o privades sense ànim de lucre de la Comunitat Valenciana, que tindran una dotació màxima d'1.671.500 €.
Capítol II. Accions desenvolupades per part de les xicotetes i mitjanes empreses (pimes), els consorcis d'exportació i/o grups de promoció establits a la Comunitat Valenciana:
a) Secció primera. Suport a plans estratègics portats a cap per consorcis d'exportació, grups de promoció o pimes que actuen agrupadament, que tindrà una dotació màxima de 180.000 €.
b) Secció segona. Programa de suport a la promoció exterior de les empreses de la Comunitat Valenciana que tindrà una dotació màxima de 355.751,63 €.
En el supòsit que durant l'actual exercici pressupostari es produïsca un increment en la dotació econòmica de la línia de subvenció que finança la present convocatòria, mitjançant ordre d'esta conselleria es publicarà l'esmentada dotació addicional i s'obrirà un nou termini, no inferior a 15 dies, per a la presentació de noves sol·licituds a esta convocatòria.
Article 3. Entitat col·laboradora
1. De conformitat amb el que s'ha establit en l'article 47.4.a) del Text Refós de la Llei d'Hisenda Pública de la Generalitat i en l'article 12 de la Llei 38/2003, de 17 de novembre, General de Subvencions, el lliurament i la distribució dels fons públics als beneficiaris correspondrà a l'Institut Valencià de l'Exportació, IVEX, SA (en avant IVEX), en els termes i en les condicions que es preveuen en la present ordre. L'IVEX presentarà declaració responsable, firmada per òrgan competent, acreditativa de no estar sotmés a les prohibicions per a obtenir la condició d'entitat col·laboradora, assenyalades en l'article 13 de la Llei 28/2003, del 17 de novembre, General de Subvencions.
2. L'IVEX, com a entitat col·laboradora, en virtut del conveni de col·laboració subscrit el 31 de juliol de 2008, entre la Generalitat, a través de la Conselleria d'Indústria, Comerç i Innovació, i l'Institut Valencià de l'Exportació, IVEX, SA, per a la gestió d'ajudes de la Direcció General d'Internacionalització, haurà de complir les obligacions que s'establixen en l'article 47.4 a) del Text Refós de la Llei d'Hisenda Pública de la Generalitat, i en l'article 15 de la Llei 38/2003, de 17 de novembre, General de Subvencions.
Article 4. Accions susceptibles de suport
1. Les ajudes establides podran anar destinades a les actuacions que tinguen per objecte la internacionalització de les empreses o la promoció i comercialització dels productes de la Comunitat Valenciana.
2. Les ajudes que s'establixen en la present ordre es materialitzaran mitjançant subvencions.
3. Només serà subvencionable l'IVA satisfet per l'adquisició de béns i servicis quan el beneficiari presente certificat actualitzat, expedit per l'Agència Estatal de l'administració Tributària, d'exempció o no-subjecció a l'IVA, o acredite documentalment que l'import de l'impost forma part del cost de l'actuació subvencionable, i no serà susceptible de recuperació o compensació.
4. Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que s'ha disposat en l'article 29 de la Llei 38/2003, de 17 de novembre, General de Subvencions.
5. Per al cas de les sol·licituds d'ajuda de xicotetes i mitjanes empreses (pimes) de la Comunitat Valenciana, podran concedir-se subvencions per a finançar les despeses relatives a un nombre màxim de quatre accions per empresa.
6. Les ajudes previstes en la present ordre podran arribar fins al 60% del cost de les accions previstes per a l'any 2009, corresponent a les despeses que s'especifiquen com a subvencionables en els diferents apartats d'esta ordre.
Article 5. Beneficiaris de les ajudes
1. Podran ser beneficiaris de les ajudes les associacions empresarials amb independència de la forma jurídica que hi adopten, els consells reguladors de denominació d'origen, les cambres de comerç de la Comunitat Valenciana, les entitats públiques i privades sense ànim de lucre i les xicotetes i mitjanes empreses.
2. A l'efecte de les ajudes regulades en esta ordre s'entendrà per pimes aquelles empreses que reunisquen els requisits següents:
a) Que ocupen menys de 250 persones.
b) Que tinguen un volum de negocis anual que no excedisca de 50 milions d'euros, o un balanç general anual que no supere els 43 milions d'euros.
3. El còmput dels efectius i límits assenyalats s'efectuarà tal com disposa l'annex I del Reglament (CE) núm. 800/2008, de la Comissió, de 6 d'agost de 2008, Reglament General d'Exempció per Categories (DOUE L 214/3, de 9 d'agost de 2008).
4. Quedaran excloses com a beneficiàries de les ajudes, les empreses que operen en els sectors de la pesca i l'aqüicultura i en la producció primària dels productes agrícoles que apareixen en l'annex I del Tractat CE, segons exigix l'article 1.1.a) i b) del Reglament CE núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis.
Article 6. Presentació de sol·licituds i termini
1. Les sol·licituds i la documentació annexa per a l'obtenció de les ajudes regulades per la present ordre hauran de dirigir-se a la Direcció General d'Internacionalització i presentar-se mitjançant l'imprés normalitzat en el Registre General de la Conselleria d'Indústria, Comerç i Innovació (carrer de Colom, núm. 32, 46099 València), o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.
2. L'imprés normalitzat de sol·licitud s'omplirà utilitzant l'aplicació dissenyada per a estes ajudes que apareix en la pàgina web de l'IVEX, www.ivex.es, o bé omplint un imprés facilitat per l'IVEX.
3. Els sol·licitants podran remetre a l'IVEX la seua sol·licitud i els altres documents electrònics de forma provisional via Internet, utilitzant l'aplicació informàtica mencionada en l'apartat 2.
4. Este enviament haurà de validar-se mitjançant la presentació de l'imprés de sol·licitud i la documentació annexa en el lloc establit en l'apartat 1, dins dels terminis indicats en els articles corresponents d'esta ordre.
5. Les sol·licituds hauran d'anar acompanyades de la següent documentació que a continuació s'indica:
a) Documentació acreditativa i identificadora del sol·licitant, així com del seu representant legal:
a.1) Per a persones físiques:
- Fotocòpia compulsada del DNI del sol·licitant.
a.2) Per a persones jurídiques:
En el cas de societats la inscripció de les quals en el Registre Mercantil siga obligatòria:
- Fotocòpia compulsada del CIF de l'entitat.
- Fotocòpia compulsada del DNI del representant.
L'IVEX obtindrà la informació relativa a la personalitat jurídica del sol·licitant i els poders del representant del Registre Mercantil, si bé podrà demanar directament al sol·licitant la presentació d'algun document concret.
En el cas de societats la inscripció de les quals en el Registre Mercantil no siga obligatòria:
- Fotocòpia compulsada del CIF de l'entitat.
- Fotocòpia compulsada de l'escriptura de constitució de l'entitat, o de la que continga l'articulat complet dels seus estatuts vigents.
- Fotocòpia compulsada del DNI del representant.
- Fotocòpia compulsada del poder de representació.
En el cas de cambres de comerç, consells reguladors, associacions d'empresaris i altres entitats públiques o privades sense ànim de lucre:
- Fotocòpia compulsada del CIF de l'entitat.
- Fotocòpia compulsada del document que continga els estatuts de l'entitat.
- Fotocòpia compulsada del DNI del representant.
- Fotocòpia compulsada del poder de representació.
a.3) Per a agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat jurídica, qualificats com a pimes:
- Fotocòpia compulsada del CIF de l'entitat.
- Fotocòpia compulsada de l'acta constitutiva de l'entitat.
- Fotocòpia compulsada del DNI o NIF de tots els seus membres.
- Declaració responsable del representant de l'agrupació, comunitat, unitat o patrimoni (amb poders suficients per a complir les obligacions que, com a beneficiari, corresponen a l'agrupació, comunitat, unitat o patrimoni) que acredite els compromisos d'execució assumits per cada membre, així com el percentatge de distribució a aplicar a cadascun, que tindran igualment la consideració de beneficiaris.
En el cas que les fotocòpies compulsades a aportar ja estigueren en poder de l'IVEX, podrà aportar-se declaració de vigència, segons model que pot descarregar-se de la pàgina web de l'IVEX www.ivex.es, sempre que no hagen transcorregut més de cinc anys des de la finalització del procediment a què corresponguen i que no hagen experimentat cap variació.
b) Memòria descriptiva de l'actuació per a la qual se sol·licita l'ajuda, pressupostos detallats per partides o factures proforma.
c) Dades de domiciliació bancària segons model facilitat a este efecte (fitxa de manteniment de tercers), excepte que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació.
d) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.
La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment de les obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General d'Internacionalització es reserva el dret de requerir al sol·licitant si la informació obtinguda presenta alguna incidència.
No obstant això, el sol·licitant hi podrà denegar expressament el consentiment; en este cas haurà d'aportar els certificats següents:
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.
- Certificat de la Tresoreria General de la Seguretat Social, acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat dels serveis territorials de la Conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.
En el cas de les agrupacions, comunitats de béns o qualsevol altre tipus d'unitat econòmica o patrimoni separat, sense personalitat, també hauran d'aportar els certificats anteriors tots els seus membres.
e) Declaració responsable de les ajudes de minimis concedides per qualsevol projecte al sol·licitant en l'exercici fiscal actual i en els dos anteriors, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebuda cap. Així mateix, es presentarà declaració d'altres ajudes d'Estat rebudes per als mateixos costos subvencionables, per a comprovar que, sumades les intensitats d'ajudes totals, no se superen els límits fixats en les directrius o els reglaments d'exempció aplicables.
f) Declaració responsable que el sol·licitant no és deutor de la Generalitat per reintegrament de subvencions. En el cas de les agrupacions, comunitats de béns o qualsevol altre tipus d'unitat econòmica o patrimoni separat, sense personalitat, també hauran d'aportar la declaració anterior tots els seus membres.
g) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions. En el cas de les agrupacions, comunitats de béns o qualsevol altre tipus d'unitat econòmica o patrimoni separat, sense personalitat, també hauran d'aportar la declaració anterior tots els seus membres.
h) Si és el cas, documentació acreditativa de les circumstàncies rellevants per a la valoració de l'expedient.
i) Si és el cas, documentació que calga per a acreditar que el sol·licitant està radicat a la Comunitat Valenciana.
j) En el cas que el sol·licitant siga una empresa, declaració responsable del compliment de la normativa sobre integració laboral de persones amb discapacitat, o si és el cas d'estar-ne exempt.
k) En el cas que el sol·licitant siga una empresa, declaració responsable, subscrita pel seu representant legal, sobre el compliment dels requisits establits en l'article 5 relatius a la condició de PIME, d'acord amb el model recollit en l'annex de la present ordre.
l) Declaració responsable acreditativa que l'empresa no es troba en crisi (tal com es definix en l'article 1 apartat 7 del Reglament CE núm. 800/2008 de la Comissió).
6. Quan la sol·licitud no reunisca els requisits assenyalats en l'article 70 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, o es considere necessària per a resoldre, l'IVEX demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de l'esmentada llei. Es delega en la directora general d'Internacionalització la competència per a dictar esta resolució.
Els requeriments a què es fa referència en este article, així com qualsevol altre que poguera efectuar l'IVEX, es faran per fax.
7. Els sol·licitants podran haver iniciat l'execució dels seus projectes a partir de l'1 de gener de 2009 o fer-ho a partir de la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
8. El termini de presentació de sol·licituds serà l'establit per a cada tipus d'ajuda en els articles corresponents de la present orde.
Article 7. Criteris d'avaluació de les sol·licituds
1. Per a la concessió de les ajudes, es valoraran aquells criteris d'avaluació especificats per a cada tipus d'ajuda en l'apartat corresponent de la present ordre.
2. Si hi haugera empat, s'atorgarà preferència per a la concessió de l'ajuda a aquells projectes en què participen empreses que acrediten ocupar, amb anterioritat a l'entrada en vigor de la present ordre, un percentatge més gran de treballadors amb discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell.
Article 8. Resolució de la concessió d'ajudes
1. L'IVEX podrà demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
2. Vista la proposta formulada per la Comissió de Valoració, integrada per personal tècnic de l'IVEX, la consellera d'Indústria, Comerç i Innovació dictarà una resolució de concessió de l'ajuda, on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari.
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
4. El termini màxim per a resoldre i notificar la resolució procedent serà de sis mesos comptadors des de l'endemà de la finalització del termini de presentació de sol·licituds; transcorregut este termini sense que s'haja notificat resolució expressa podran considerar-se desestimades les corresponents sol·licituds per silenci administratiu, d'acord amb el que establix l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
La resolució expressa posarà fi a la via administrativa. L'interessat podrà interposar recurs de reposició davant l'òrgan que va dictar l'acte, en el termini d'un mes, a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
5. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
6. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 9. Resolució d'incidències
L'òrgan competent per a la concessió de les ajudes previstes en esta ordre resoldrà les incidències que es produïsquen amb posterioritat a la dita concessió i, en especial, els supòsits de:
- Canvis de titularitat.
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
- Modificacions justificades del projecte inicial.
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
Article 10. Control de les accions
La Direcció General d'Internacionalització, en col·laboració amb l'IVEX, realitzarà el control i seguiment de les accions a través de les comprovacions que considere necessàries.
Article 11. Liquidació de les ajudes
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
2. Als efectes del que establix el punt anterior, els beneficiaris, en el termini d'un mes des de l'execució del projecte en la totalitat o en les fases previstes i, en tot cas, fins al 20 d'octubre de 2009, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
a) Memòria de les activitats realitzades, justificativa del compliment de les condicions imposades en la concessió de la subvenció, amb indicació dels resultats obtinguts.
b) Relació detallada de les actuacions realitzades a què dóna suport esta subvenció, amb indicació de cada una de les despeses adquirides, amb identificació del creditor i del document, l'import, la data d'emissió i la data de pagament.
c) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat, el beneficiari presentarà una declaració responsable detallada.
d) Originals o còpies compulsades dels justificants de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
e) Adjunts a cada document de despesa hauran d'aportar-se el/s corresponent/s document/s de pagament:
- En el cas de xec bancari:
Còpia del xec i de l'extracte bancari on aparega el càrrec del xec.
- En el cas de transferència:
Còpia de la transferència i de l'extracte bancari on aparega el càrrec.
- En el cas d'efectes (lletres, pagarés, etc.):
Còpia dels efectes per mitjà dels quals es fa el pagament, així com còpia dels extractes bancaris on aparega el càrrec dels efectes.
- Altres formes de pagament:
Documentació suport (contracte) justificatiu de la forma de pagament acordada, així com còpia dels extractes bancaris on aparega el càrrec pel pagament.
f) Declaració responsable acreditativa que el beneficiari no és deutor de la Generalitat per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar l'esmentada declaració tots els seus membres.
g) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. L'article 23.3 del Reial Decret 887/2006, de 21 de juliol, pel qual s'aprova el Reglament de la Llei 38/2003, establix que el termini màxim de validesa dels certificats acreditatius del compliment de les obligacions tributàries i amb la Seguretat Social és de sis mesos, comptats des de la data de la seua expedició. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats anteriors tots els seus membres.
h) Acreditació, si és el cas, del compliment de les obligacions i condicions que s'hagueren establit en la resolució.
i) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present ordre o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
L'IVEX analitzarà la documentació justificativa de la realització de les accions previstes en esta ordre i elaborarà el corresponent informe tècnic que s'elevarà a la Direcció General d'Internacionalització, amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si és el cas.
Article 12. Obligacions del beneficiari
Són obligacions del beneficiari:
- Realitzar l'activitat que fonamenta la concessió de la subvenció.
- Acreditar la realització de l'activitat, així com el compliment dels requisits i les condicions que determinen la concessió de l'ajuda.
- El sotmetiment a actuacions de control financer que corresponguen a la Intervenció General de la Generalitat en relació amb les ajudes concedides.
- Fer constar de manera explícita en la difusió de les accions subvencionades el suport de la conselleria d'Indústria, Comerç i Innovació.
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
- Comunicar amb anterioritat a la concessió de l'ajuda sol·licitada, qualsevol altra ajuda acollida al Reglament de minimis o al nou marc temporal d'ajudes d'Estat per a facilitar l'accés al finançament, en l'actual context de crisi econòmica i financera, que haguera obtingut amb posterioritat a la presentació de la sol·licitud o de la documentació addicional requerida.
Article 13. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades o la concessió d'altres ajudes públiques o privades, amb posterioritat a la presentació de la sol·licitud, si en el seu conjunt superen els límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
TÍTOL II
Suport a la realització d'accions de promoció per a la internacionalització dels productes valencians
CAPÍTOL I
Accions desenvolupades per associacions empresarials, consells reguladors de denominació d'origen, cambres de comerç de la Comunitat Valenciana i entitats públiques o privades sense ànim de lucre
Article 14. Beneficiaris
Podran acollir-se a les ajudes previstes en este capítol les cambres de comerç de la Comunitat Valenciana, els consells reguladors de denominació d'origen, les associacions empresarials amb independència de la forma jurídica que adopten i les entitats públiques i privades sense ànim de lucre radicats a la Comunitat Valenciana que tinguen un pla sectorial o un pla de promoció exterior, així com els membres associats d'estos que tinguen la condició de pime establida a la Comunitat Valenciana i que participen, en nom i per compte de la cambra, consell regulador, associació o entitat de què són membres, en algunes de les accions conjuntes de promoció exterior subvencionables, organitzades per les esmentades cambres, consells reguladors, associacions o entitats, d'acord amb el que preveu l'article 11.2 de la Llei 38/2003, de 17 de novembre, General de Subvencions.
Article 15. Accions susceptibles de suport
Seran susceptibles de suport les accions següents:
1) Confecció de catàlegs i/o repertoris sectorials, així com d'un altre material de promoció, destinats exclusivament al mercat exterior, que caldrà editar en, almenys, dos idiomes, un d'estos diferent de les llengües oficials espanyoles.
Quan l'entitat organitzadora siga una associació o entitat de caràcter nacional i en el catàleg o repertori es troben incorporades empreses no establides a la Comunitat Valenciana, la subvenció es reduirà proporcionalment a la part del catàleg o repertori imputable a les empreses valencianes.
Podran tenir la consideració de despeses subvencionables les relatives a disseny, edició, maquetació, impressió i confecció del catàleg o repertori, o un altre material de promoció, incloent-hi honoraris professionals. A l'efecte de liquidació, juntament amb les factures de la despesa i els justificants del pagament, haurà d'aportar-se un exemplar del material promocional elaborat.
2) Participació agrupada de l'oferta valenciana en fires internacionals en l'exterior, així com accions específiques de promoció en mercats concrets organitzades o coordinades per l'IVEX que estan publicades en la web d'esta entitat (www.ivex.es).
Podran tenir la consideració de despeses subvencionables les relatives a:
a) Contractació d'espai, per part de l'associació, cambra de comerç, consell regulador de denominació d'origen, entitat o empreses participants.
b) Decoració i modulació de l'estand per part de l'associació, cambra de comerç, consell regulador de denominació d'origen, entitat o empreses participants.
c) Publicitat i material de promoció que tinga relació directa amb la participació en la fira de l'associació, cambra de comerç, consell regulador de denominació d'origen, entitat o empreses participants.
d) Desplaçament i allotjament dels representants de l'associació, cambra de comerç, consell regulador de denominació d'origen, o entitat que es desplacen.
e) Desplaçament i allotjament del representant de cada una de les empreses participants en la fira.
f) Transport de mostres contractat per l'associació, cambra de comerç, consell regulador de denominació d'origen, entitat o empreses participants.
g) Contractació d'hostesses o intèrprets per part de l'associació, cambra de comerç, consell regulador de denominació d'origen, entitat o empreses participants.
h) Altres despeses d'organització de l'associació, cambra de comerç, consell regulador de denominació d'origen o entitat o aquelles que les empreses participants adquirisquen, que segons el criteri de la Comissió de Valoració siguen necessàries. La resolució serà motivada.
3) Missions comercials directes en les quals hi haja un mínim de quatre participants, missions exposició, viatges de prospecció i trobades empresarials, l'objectiu de les quals siga l'obertura de nous mercats o la consolidació dels ja existents. Podran tenir la consideració de despeses subvencionables les relatives a:
a) Desplaçament i allotjament del coordinador de la missió comercial, missió exposició, viatge de prospecció, o trobada empresarial.
b) Desplaçament i allotjament del representant de l'empresa participant en la missió comercial, missió exposició, viatge de prospecció o trobada empresarial, que complisca l'agenda de treball elaborada en destinació per l'entitat organitzadora de l'acció.
c) Publicitat i material de promoció que tinga relació directa amb la missió comercial, missió exposició, viatge de prospecció o trobada empresarial de l'associació, cambra de comerç, consell regulador de denominació d'origen, entitat o empreses participants.
d) Contractació de l'espai i decoració de l'espai d'exposició que es necessite, si és el cas, per part de l'associació, cambra de comerç, consell regulador de denominació d'origen, entitat o empreses participants.
e) Transport de mostres contractat per l'associació, cambra de comerç, consell regulador de denominació d'origen o entitat.
f) Contractació d'hostesses o intèrprets per part de l'associació, cambra de comerç, consell regulador de denominació d'origen, entitat o empreses participants.
g) Altres despeses d'organització de l'associació, cambra de comerç, consell regulador de denominació d'origen o entitat o aquelles que adquirisquen les empreses participants, que segons el criteri de la Comissió de Valoració calguen. La resolució serà motivada.
4) Missions inverses a certàmens firals internacionals celebrats a la Comunitat Valenciana, o missions a sectors concrets, l'objectiu de les quals siga l'atracció de compradors o prescriptors forans, potencials demandants directes de productes valencians, així com d'aquells professionals que per raó de la seua activitat puguen influir en la seua comercialització.
Podran tenir la consideració de despeses subvencionables les relatives a:
a) Desplaçament i allotjament del coordinador de la missió inversa.
b) Desplaçament i allotjament de cada membre participant en la missió inversa.
5) Missions comercials i viatges de prospecció d'empreses que individualment es desplacen a un determinat mercat, en el marc d'un Pla País dissenyat i organitzat per una determinada associació sectorial, cambra de comerç, consell regulador de denominació d'origen o entitat de la Comunitat Valenciana.
Podran tenir la consideració de despeses subvencionables les relatives a:
a) Desplaçament i allotjament del coordinador de la missió comercial, o viatge de prospecció.
b) Desplaçament i allotjament del representant de l'empresa participant en la missió comercial o viatge de prospecció..
c) Altres despeses de l'associació, cambra de comerç, consell regulador de denominació d'origen, entitat o de les empreses participants que a pesar de no estar recollides en els apartats anteriors, segons el parer de la Comissió de Valoració, incidisquen en la internacionalització dels productes i les empreses valencianes. La resolució serà motivada.
Article 16. Presentació de sol·licituds i termini
1. Les cambres de comerç, associacions, consells reguladors de denominació d'origen i entitats hauran de dirigir a la Direcció General d'Internacionalització una sol·licitud individual per cada una de les accions que integren el pla sectorial o de promoció exterior.
2. A més de la documentació que s'establix amb caràcter general en l'article 6 d'estat ordre, les sol·licituds hauran d'anar acompanyades de la documentació següent:
a) Certificat de l'òrgan competent de l'associació, cambra de comerç, consell regulador de denominació d'origen o entitat, amb indicació de la relació d'empreses participants i que estes en són membres.
b) Documentació acreditativa i identificadora de cada una de les empreses participants i, si és el cas, dels seus representants legals. En el cas de les agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat jurídica, qualificades com a pimes, caldrà aportar a més:
- Identificació de tots els seus membres.
- Declaració responsable del representant de l'agrupació, comunitat de béns, unitat econòmica o patrimoni separat (amb poders suficients per a complir les obligacions que, com a beneficiari, corresponguen a l'agrupació, comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun, que tindran igualment la consideració de beneficiaris.
c) Declaració responsable en què conste el compromís de cada una de les pimes de participar en el projecte i complir l'objectiu de la subvenció, subscrita pel seu representant legal..
d) Declaració responsable de cada una de les empreses participants, subscrita pel seu representant legal, sobre el compliment dels requisits establits en l'article 5 relatius a la condició de PIME, d'acord amb el model que es recull en l'annex de la present ordre.
e) Informe de situació sectorial.
f) Declaració responsable de cada una de les empreses participants, subscrita pel seu representant legal, sobre les ajudes de minimis concedides per qualsevol projecte a l'empresa en l'exercici fiscal actual i en els dos anteriors, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebuda cap. Així mateix, es presentarà, per cada empresa participant, declaració d'altres ajudes d'Estat rebudes per als mateixos costos subvencionables, per a comprovar que sumades les intensitats d'ajudes totals no se superen els límits fixats en les directrius o reglaments d'exempció aplicables.
g) Declaració responsable de cada empresa participant acreditativa que no és deutora de la Generalitat per reintegrament de subvencions. En el cas de les agrupacions de persones físiques o jurídiques, comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran d'aportar la dita declaració tots els seus membres.
h) Declaració responsable de cada empresa participant acreditativa de no estar sotmesa a les altres prohibicions per a obtenir la condició de beneficiària establides en l'article 13 de la Llei 38/2003, de 17 de novembre, General de Subvencions. En el cas de les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran d'aportar la dita declaració tots els seus membres.
i) La presentació de la declaració responsable assumint el compromís de participar en el projecte per part de les pimes participants comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment de les obligacions tributàries i amb la Seguretat Social.
No obstant això, les pimes participants hi podran denegar expressament el consentiment; en este cas hauran d'aportar els corresponents certificats.
En el cas de les agrupacions de persones físiques o jurídiques, comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran d'aportar els certificats anteriors tots els seus membres.
j) Declaració responsable de cada pime participant acreditativa que l'empresa no es troba en crisi (tal com es definix en l'article 1 apartat 7 del Reglament CE núm. 800/2008 de la Comissió).
k) Declaració responsable de cada empresa participant del compliment de la normativa sobre integració laboral de persones amb discapacitat o, si és el cas, d'estar-ne exempt.
l) Si és el cas, documentació necessària per a acreditar que l'empresa participant està establida a la Comunitat Valenciana.
3. El termini per a la presentació de les sol·licituds per a les associacions empresarials, cambres de comerç, consells reguladors de denominació d'origen i la resta d'entitats finalitzarà el dia 5 de juny de 2009.
Article 17. Criteris d'avaluació i quantia de les ajudes
Per a la concessió de les ajudes previstes en el present capítol es valoraran els següents criteris en la proporció que s'especifica per a cadascun:
Qualitat del projecte: 50%
- Solidesa de la memòria
- Coherència estratègica
- Caràcter innovador i diversificador
- Impacte positiu sobre el sector i/o empreses participants
Característiques de l'entitat sol·licitant: 30%
- Esforç de promoció exterior basant-se en els recursos de l'entitat
- Adequació de les polítiques de l'entitat sol·licitant a les línies estratègiques de l'IVEX, publicades en la web d'esta entitat (www.ivex.es).
Adequació a les línies de la política industrial de la Conselleria d'Indústria, Comerç i Innovació: 20%
Article 18. Liquidació de les ajudes
1. Les cambres de comerç, associacions, consells reguladors de denominació d'origen, i entitats, en el termini d'un mes des de l'execució del projecte en la totalitat o en les fases previstes i en tot cas fins al 20 d'octubre de 2009, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar, a més de la documentació prevista en l'article 11 (referida a les actuacions realitzades tant per la mateixa cambra, associació, consell regulador de denominació d'origen, o entitat, com per les pimes participants), una memòria de realització de l'acció que haurà d'annexar els qüestionaris de satisfacció de les empreses participants, així com un balanç de l'activitat.
2. El pagament de les ajudes s'efectuarà a la cambra, associació, consell regulador, o entitat, i correspondrà a estes la distribució de l'ajuda entre les pimes participants en els termes establits en la resolució de concessió.
CAPÍTOL II
Accions desenvolupades dins del programa d'internacionalització, per part de les xicotetes i mitjanes empreses (pimes) els consorcis d'exportació i/o grups de promoció establits en la Comunitat Valenciana
Secció primera
Suport a plans estratègics duts a terme per consorcis d'exportació, grups de promoció o pimes que actuen agrupadament
Article 19. Beneficiaris
Podran acollir-se a les ajudes previstes en la present secció:
1. Els consorcis d'exportació i/o grups de promoció formats per un mínim de tres xicotetes i mitjanes empreses (pimes) i un màxim de huit, que en la data de finalització del termini de presentació de sol·licituds porten almenys un any constituïdes, llevat que siguen continuïtat d'una empresa anterior, amb personalitat jurídica independent de la dels seus membres i amb domicili social a la Comunitat Valenciana.
2. Les pimes establides a la Comunitat Valenciana, integrants de grups de promoció sense personalitat jurídica pròpia, formats per un mínim de tres i un màxim de huit (pimes) que actuen agrupadament per a promoure els seus productes o servicis en els mercats exteriors i que en la data de finalització del termini de presentació de sol·licituds porten almenys un any constituïdes, llevat que siguen continuïtat d'una empresa anterior.
Article 20. Accions susceptibles de suport
1. Podran concedir-se subvencions per a finançar el pla estratègic del consorci o grup de promoció.
2. Es consideren despeses subvencionables les següents:
- Honoraris de contractació de consultories externes per a l'elaboració i execució del pla estratègic.
- Honoraris de contractació del gerent o responsable de l'execució del pla estratègic, sempre que este es desenvolupe des d'un dels centres empresarials de la Comunitat Valenciana ubicats a les oficines de la Xarxa Exterior de l'IVEX.
- Despeses de desplaçaments i estada en el país de destí, del gerent o responsable de l'execució del pla estratègic.
- Despeses externes de disseny i maquetació de material de promoció associat directament amb el pla estratègic, així com l'adaptació del ja existent al mercat objectiu. S'exclou expressament l'elaboració de pàgines web.
- Despeses corrents necessàries per a l'homologació i adaptació a les normes d'etiquetatge i altres pròpies del país de destí.
- Despeses de contractació de promotors i demostradors.
- Publicitat en mitjans estrangers.
- Viatges de prospecció lligats directament a l'execució del pla estratègic.
- Despeses relacionades amb la participació en fires en l'exterior.
- Exposicions permanents en grans magatzems, botigues especialitzades i altres llocs comercials.
- Desplaçament i allotjament de missions inverses de potencials compradors.
- Altres accions de promoció com ara degustacions, desfilades, jornades tècniques o seminaris.
Article 21. Presentació de sol·licituds i termini
1. A més de la documentació que s'establix amb caràcter general en l'article 6 de la present ordre, les sol·licituds hauran d'anar acompanyades de:
a) Pla estratègic del consorci o grup de promoció amb una duració no superior a tres anys i que haurà de detallar les etapes a desenvolupar i executar per al llançament d'un producte en un nou mercat geogràfic, el cost de cada una de les accions i la seua distribució anual.
b) En el cas de pimes integrants de grups de promoció sense personalitat jurídica pròpia: acord de col·laboració en forma de contracte o qualsevol altre document que acredite suficientment el compromís entre les empreses en relació amb el pla estratègic presentat, els compromisos d'execució assumits per cada membre del grup, així com l'import de subvenció a aplicar per cada un d'ells.
c) Declaració responsable del compliment dels requisits establits en l'article 5 relatius a la condició de PIME de cada una de les empreses integrants del Consorci d'Exportació o grup de promoció, d'acord amb el model que es recull en l'annex de la present ordre.
d) En el cas que la pime porte menys d'un any constituïda, documentació acreditativa que és continuïtat d'una empresa anterior.
2. El termini de presentació de sol·licituds inclourà des de l'endemà de la publicació de la present ordre en el Diari Oficial de la Comunitat Valenciana fins al 5 de juny de 2009.
Article 22. Criteris d'avaluació de les sol·licituds
Per a la concessió de les ajudes previstes en la present secció, es valoraran els següents criteris en la proporció que s'especifica per a cadascun:
Qualitat del pla estratègic: 50%
- Solidesa de la memòria del pla estratègic
- Coherència estratègica del projecte
- Caràcter innovador i diversificador del pla
- Impacte positiu sobre el sector i/o empreses participants
Característiques de l'empresa/ consorci sol·licitant: 30%
- Esforç de promoció exterior basant-se en els recursos de l'empresa/consorci
- Adequació de les polítiques de l'empresa/consorci a les línies estratègiques de l'IVEX, publicades en la web d'esta entitat (www.ivex.es).
Adequació a les línies de la política industrial de la conselleria d'Indústria, Comerç i Innovació: 20%
Secció segona
Programa de Suport a la Promoció Exterior de les Empreses de la Comunitat Valenciana
Article 23. Beneficiaris
Podran acollir-se a les ajudes previstes en la present secció les pimes radicades a la Comunitat Valenciana que participen:
a) En algunes de les accions conjuntes de promoció exterior organitzades per l'IVEX (que poden consultar-se en la web d'esta entitat) que tinguen com a finalitat el contacte amb potencials clients i la prospecció de nous mercats.
b) En fires en l'exterior, en què no hi haja presència agrupada per part de l'associació corresponent, ni pavelló oficial organitzat per l'ICEX sempre que no es tracte de certàmens internacionals que estiguen ja consolidats com la fira de referència mundial per al sector a què van dirigits.
c) En congressos o fòrums internacionals, per a aquells sectors en què este siga el principal instrument de promoció exterior.
Article 24. Accions susceptibles de suport
1. Podran concedir-se subvencions per a finançar les despeses relatives a les accions previstes en l'article 23 a), i que a continuació s'esmenten:
1) Missions comercials, missions exposició, viatges de prospecció, i trobades empresarials. Podran tenir la consideració de despeses subvencionables:
a) Lloguer i decoració de l'espai d'exposició que es necessite, si és el cas.
b) Publicitat i material de promoció que tinga relació directa amb la missió, viatge o trobada empresarial.
c) Desplaçament i allotjament del representant de l'empresa participant en la missió comercial, missió exposició, viatge de prospecció o trobada empresarial, que complisca l'agenda de treball elaborada en destí per l'entitat organitzadora de l'acció.
d) Transport de mostres.
e) Altres despeses d'organització de la missió, viatge o trobada que segons el criteri de la Comissió de Valoració siguen necessaris. La resolució serà motivada.
2) Participació en fires en l'exterior. Podran tenir la consideració de despeses subvencionables:
a) Contractació d'espai.
b) Decoració i modulació de l'estand.
c) Publicitat i material de promoció que tinga relació directa amb la participació en la fira, a càrrec de l'empresa.
d) Desplaçament i allotjament del representant de l'empresa.
e) Transport de mostres.
f) Altres despeses de participació en la fira que segons el criteri de la Comissió de Valoració siguen necessàries. La resolució serà motivada.
2. Podran concedir-se subvencions per a finançar les despeses relatives a les accions previstes en l'article 23 b), i que a continuació s'esmenten:
a) Contractació d'espai.
b) Decoració i modulació de l'estand.
c) Publicitat i material de promoció que tinga relació directa amb la participació en la fira, a càrrec de l'empresa.
d) Desplaçament i allotjament del representant de l'empresa.
e) Transport de mostres.
f) Altres despeses de participació en la fira que segons el criteri de la Comissió de Valoració siguen necessàries. La resolució serà motivada.
3. Podran concedir-se subvencions per a finançar les despeses relatives a les accions previstes en l'article 23 c), i que a continuació s'indiquen:
a) Quota d'inscripció en el congrés o fòrum internacional.
b) Publicitat i material de promoció que tinga relació directa amb la participació en el fòrum o congrés internacional, a càrrec de l'empresa.
c) Desplaçament i allotjament del representant de l'empresa.
d) Altres despeses de participació que segons el criteri de la Comissió de Valoració siguen necessàries. La resolució serà motivada.
Article 25. Presentació de sol·licituds i termini
El termini de presentació de sol·licituds per a les accions previstes en l'apartat a) de l'article 23 inclourà des de l'endemà de la publicació de la present ordre en el Diari Oficial de la Comunitat Valenciana fins a l'11 de setembre de 2009.
Per a les accions previstes en els apartats b) i c) de l'article 23, el termini de presentació de sol·licituds comprendrà des de l'endemà de la publicació de la present ordre en el Diari Oficial de la Comunitat Valenciana fins al 26 de juny de 2009.
Article 26. Criteris d'avaluació
Per a la concessió de les ajudes previstes en esta secció, es valoraran els següents criteris en la proporció que s'especifica per a cadascun:
Qualitat del projecte: 50%
- Solidesa de la memòria
- Coherència estratègica
- Caràcter innovador i diversificador
- Impacte positiu sobre la millora de la competitivitat de l'empresa sol·licitant
Característiques de l'empresa sol·licitant: 30%
- Esforç de promoció exterior basant-se en els recursos de l'empresa
- Adequació de les polítiques de l'empresa a les línies estratègiques de l'IVEX, publicades en la web d'esta entitat (www.ivex.es).
Adequació a les línies de la política industrial de la Conselleria d'Indústria, Comerç i Innovació: 20%
DISPOSICIONS ADDICIONALS
Primera
1. En el cas que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.
Segona
1. En virtut del que s'ha establit en l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que es concedisquen d'acord amb el que s'ha previst en la present ordre, ho seran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5 de 28 de desembre de 2006).
2. En tot cas, l'import de les mencionades ajudes no podrà fer que l'import total de les ajudes de minimis que reba l'empresa o entitat durant un període de tres exercicis fiscals siga superior al límit de 200.000 euros.
3. Les ajudes que es concedixen a l'empara de la present ordre no s'acumularan a cap ajuda pública corresponent a les mateixes despeses subvencionables si l'esmentada acumulació origina una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
4. Les ajudes de minimis no són aplicables a activitats relacionades amb l'exportació a tercers països o estats membres, és a dir, l'ajuda vinculada directament a les quantitats exportades, a la creació i funcionament d'una xarxa de distribució o a altres despeses d'explotació vinculades a l'activitat d'exportació, tal com establix l'article 1.1.d) del Reglament (CE) núm. 1.998/2006. Per tant, estes activitats i les despeses que hi genera s'exclouen com a susceptibles de suport en la present ordre.
5. Subsidiàriament, i en el cas que la Comissió Europea aprovara abans de la concessió (o del pagament), la notificació efectuada de conformitat amb el Marc Temporal d'Ajudes d'Estat per a facilitar l'accés al finançament, en l'actual context de crisi econòmica i financera, les ajudes previstes en la present ordre s'acolliran a l'esmentat marc.
6. Totes les ajudes acollides al dit marc rebudes per una mateixa entitat entre l'1 de gener de 2008 i el 31 de desembre del 2010 podran acumular-se fins un import de 500.000 euros, si bé també es computaran per a l'esmentada acumulació les ajudes rebudes per eixa entitat en eixe mateix període acollides al règim de minimis, i no podran les ajudes acollides al marc anar destinades als mateixos costos subvencionables que les ajudes minimis rebudes.
7. L'ajuda acollida a l'esmetat marc només podrà atorgar-se a entitats que no estigueren en crisi l'1 de juliol de 2008. Quedarien expressament excloses les ajudes a empreses actives en els sectors de la pesca, en aplicació de l'apartat d) de la secció 4.2.2 de l'esmentat marc temporal, així com les ajudes a l'exportació i aquelles que afavorisquen els productes nacionals enfront dels productes importats, en aplicació de l'apartat e) de la secció 4.2.2 de l'esmentat marc. Així mateix, i de conformitat amb l'apartat h) de la secció 4.2.2 anteriorment indicada, estes ajudes no s'aplicaran a les empreses especialitzades en la producció agrícola primària. Pot aplicar-se a les empreses especialitzades en la transformació i comercialització de productes agrícoles, excepte que l'import de l'ajuda s'establisca segons el preu o la quantitat de productes d'eixe tipus comprats pels productors primaris o comercialitzats per les empreses afectades, o si la concessió de l'ajuda se supedita a l'obligació de cedir-la totalment o parcialment a productors primaris.
8. En el cas de les ajudes previstes en la secció 4.2.2 de l'esmentat marc, una vegada autoritzat el règim d'ajudes per la Comissió Europea, es demanarà a les entitats proposades per a ser adjudicatàries de la subvenció (sol·licitant i empreses participants) la presentació de:
1) Una declaració responsable de totes les ajudes de minimis rebudes entre l'1 de gener de 2008 i la data immediatament anterior a la concessió de l'ajuda
2) Una declaració responsable de totes les ajudes rebudes a l'empara del marc temporal (per qualsevol administració) entre l'1 de gener de 2008 i la data immediatament anterior a la concessió de l'ajuda, per a comprovar que l'ajuda que es pretén concedir:
- No correspon als mateixos costos subvencionables que les ajudes de minimis rebudes per l'empresa.
- Que sumades totes les ajudes (la que es pretén concedir, l'ajuda minimis rebuda des de l'1 de gener de 2008 i altres possibles ajudes concedides a l'empara del marc temporal) no superen els 500.000 €.
3) Una declaració responsable acreditativa que l'empresa no estava en crisi l'1 de juliol de 2008.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les resolucions necessàries per al desenvolupament, l'eficàcia i l'execució de la present ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
València, 12 de maig de 2009
La consellera d'Indústria, Comerç i Innovació,
BELÉN JUSTE PICÓNNota explicativa
Efectius i límits financers que definixen les categories d'empreses
1. Categoria de microempresa, xicotetes i mitjanes empreses (PIME), està constituïda per les empreses que ocupen menys de 250 persones i que tenen un volum de negocis anual que no excedix de 50 milions d'euros o un balanç general anual que no supera els 43 milions d'euros.
2. En la categoria de les PIME, es definix una xicoteta empresa com una empresa que ocupa menys de 50 persones i que té un volum de negocis anual o un balanç general anual que no supera els 10 milions d'euros.
3. En la categoria de les PIME, es definix una microempresa com una empresa que ocupa menys de 10 persones i té un volum de negocis anual, o un balanç general anual, que no supera els 2 milions d'euros.
Tipus d'empreses considerats per a calcular els efectius i els imports financers
Tipus 1: empresa autònoma
L'empresa sol·licitant és autònoma si:
- No té una participació igual o superior al 25% (1) en una altra empresa.
- El 25% (1) o més d'esta no és propietat directa d'una altra empresa o organisme públic ni de diverses empreses vinculades entre si o diversos organismes públics, tret de determinades excepcions (²)
- I no elabora comptes consolidats ni està inclosa en els comptes d'una empresa que elabore comptes consolidades i, per tant, no és una empresa vinculada.
Tipus 2: empresa associada
L'empresa sol·licitant és associada d'una altra empresa si:
- Té una participació compresa entre el 25% (1) i el 50% (1) de la dita empresa,
- O si la dita empresa té una participació compresa entre el 25% (1) i el 50% (1) de l'empresa sol·licitant.
- I l'empresa sol·licitant no elabora comptes consolidats que incloguen l'esmentada empresa per consolidació, ni està inclosa per consolidació en els comptes de la dita empresa ni en els de cap empresa vinculada a esta.
Tipus 3: empresa vinculada
Este tipus correspon a la situació econòmica de les empreses que formen part d'un grup que controla, directament o indirectament, la majoria del seu capital o drets de vot o que pot exercir una influència dominant sobre l'empresa.
Una empresa sap, generalment, de forma immediata, si està vinculada, atés que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
(1) En termes de participació de capital o de drets de vot, es tindrà en compte el més gran dels dos percentatges. A este percentatge s'afegirà el percentatge de participació que qualsevol altra empresa vinculada a l'empresa accionista posseïsca sobre l'empresa en qüestió.
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió dels dits business angels en la mateixa empresa no supere 1.250.000 euros.
b) Universitats o centres d'investigació sense fins lucratius.
c) Inversors institucionals, inclosos els fons de desenvolupament regional.
Com calcular els límits
Les dades seleccionades per al càlcul del personal i els imports financers són les corresponents a l'últim exercici comptable tancat, i es calculen sobre una base anual. Es tenen en compte a partir de la data en què es tanquen els comptes. El total de volum de negocis es calcularà sense l'impost sobre el valor afegit (IVA), ni tributs indirectes.
- Per a una empresa autònoma: les dades financeres i els efectius es basen únicament en els comptes de l'esmentada empresa.
- Per a una empresa amb empreses associades: s'acumulen les dades de l'empresa amb les de les empreses associades. Les dades agregades seran proporcionals al percentatge de participació en el capital o en els drets de vot.
- Per a una empresa vinculada a altres empreses: s'afig a les dades de l'empresa el 100% de les dades de les empreses a què està vinculada. S'haurà d'agregar proporcionalment les dades de les empreses que puguen estar associades a estes empreses vinculades.
Com calcular els efectius i unitats de treball anual
Els efectius d'una empresa corresponen al nombre d'unitats de treball anual (UTA).
Qui s'inclou en els efectius-
- Els assalariats de l'empresa.
- Les persones que treballen per a l'empresa que mantinguen una relació de subordinació amb esta i estiguen assimilades als assalariats d'acord amb la legislació.
- Els propietaris que dirigixen la seua empresa.
- Els socis que exercisquen una activitat regular en l'empresa i gaudisquen d'avantatges financers per part de l'empresa.
Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.
Una UTA correspon al nombre de persones que treballen en l'empresa, o per compte d'esta, a temps complet, durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la seua durada, així com el treball estacional, es comptabilitza en fraccions d'UTA.
No es comptabilitza la duració dels permisos de maternitat o permisos parentals.